
Kārtība, kādā Augšdaugavas novada pašvaldība  sakārto īpašuma tiesības bijušo kooperatīvo un paju sabiedrību dzīvojamās mājās

Izdoti saskaņā ar Valsts un pašvaldību dzīvojamo māju privatizācijas pabeigšanas likuma 12.panta trešo daļu

[bookmark: p1][bookmark: p-1087927]
I.Vispārīgie jautājumi

1. Saistošie noteikumi (turpmāk – Noteikumi) nosaka:
1.1. kārtību, kādā nosakāmas dzīvojamās mājas, attiecībā uz kurām Augšdaugavas novada pašvaldība (turpmāk – Pašvaldība) veic Valsts un pašvaldību dzīvojamo māju privatizācijas pabeigšanas likuma 12.panta pirmajā daļā minētās darbības;
1.2. kārtību, kādā Pašvaldība veic minētās darbības dzīvojamo māju uzmērīšanai, ierakstīšanai Valsts vienotā datorizētā zemesgrāmatā (turpmāk – Zemesgrāmata) un sadalīšanai dzīvokļu īpašumos;
1.3. personu grupas, kuras ir atbrīvotas no pienākuma atlīdzināt Pašvaldībai izdevumus par šo darbību veikšanu.

2. [bookmark: p2][bookmark: p-1141219]Šo Noteikumu izpratnē darbības tiek veiktas attiecībā uz tādām dzīvojamām mājām Pašvaldības administratīvajā teritorijā, kurās esošie dzīvokļi ir privatizēti saskaņā ar likumu “Par kooperatīvo dzīvokļu privatizāciju” vai likumu “Par lauksaimniecības uzņēmumu un zvejnieku kolhozu privatizāciju”, bet pati māja nav ierakstīta Zemesgrāmatā un/vai sadalīta dzīvokļu īpašumos.

II. Dzīvojamo māju noteikšana

3. Dzīvojamo māju identificēšanu un saraksta sagatavošanu veic Pašvaldības Centrālās pārvaldes Īpašuma nodaļa (turpmāk – Īpašuma nodaļa).

4. Īpašuma nodaļa apkopo informāciju no Nekustamā īpašuma valsts kadastra informācijas sistēmas (turpmāk – Kadastra informācijas sistēma) un Zemesgrāmatas, un sagatavo dzīvojamo māju sarakstu un nodod to izskatīšanai Pašvaldības Īpašuma atsavināšanas un nomas tiesību izsoles komisijai (turpmāk- Komisija).

5. Lēmumu par Noteikumu 2.punktā minēto dzīvojamo māju noteikšanu  pieņem Komisija līdz 2026.gada 31.decembrim. 

III. Dzīvojamo māju īpašumtiesību reģistrēšana zemesgrāmatā

6. Pēc Komisijas lēmuma pieņemšanas  un Pašvaldības apstiprinātā budžeta ietvaros, Īpašuma nodaļa organizē un veic šādas darbības:
6.1.  pasūta dzīvojamās mājas kadastrālo uzmērīšanu Valsts zemes dienestā, ja tāda nav veikta vai ir neaktuāla;
6.2.  sagatavo un iesniedz dokumentus dzīvojamās mājas ierakstīšanai Zemesgrāmatā uz Pašvaldības vārda;
6.3. lūdz Valsts zemes dienestu reģistrēt izveidotos dzīvokļu īpašumus Kadastra informācijas sistēmā.

7. Visas Noteikumu 6.punktā minētās darbības un attiecīgo Komisijas lēmumu izpilde tiek nodrošināta līdz 2028.gada 30.aprīlim.

IV. Izdevumu noteikšana un atlīdzināšana

8. Pēc Noteikumu 6.punktā minēto darbību pabeigšanas, Īpašuma nodaļa apkopo informāciju par izdevumiem, kas saistīti ar dzīvojamās mājas uzmērīšanu, ierakstīšanu Zemesgrāmatā un sadalīšanu dzīvokļu īpašumos. 

9. Ja Pašvaldības rīcībā nav informācijas par atsevišķu dzīvokļu īpašumu tiesiskajiem valdītājiem un tiesisko pamatu, un šo informāciju vai dokumentus ir nepieciešams pieprasīt no Latvijas Valsts arhīva, visus ar arhīva pakalpojumiem saistītos faktiskos izdevumus pilnā apmērā sedz attiecīgā dzīvokļa īpašnieks vai  tiesiskais valdītājs. Šie izdevumi tiek iekļauti Noteikumu 10.punktā minētajā lēmumā.

10. Komisija pieņem lēmumu par to, ka attiecīgās dzīvojamās mājas dzīvokļu īpašumu īpašnieki/tiesiskie valdītāji 3 (triju) mēnešu laikā atmaksā izdevumus, kuri ir minēti Noteikumu 8. un 9. punktā.

11. Saskaņā ar Komisijas pieņemto lēmumu par izdevumu atlīdzināšanu, Pašvaldības Centrālās pārvaldes Finanšu pārvalde sagatavo rēķinus attiecīgās mājas dzīvokļu īpašumu īpašniekiem vai tiesiskajiem valdītājiem.

12. Noteikumu 10.punktā minētā lēmuma izpilde notiek Administratīvā procesa likumā noteiktajā kārtībā.

13. [bookmark: p9][bookmark: p-1219725][bookmark: p11][bookmark: p-1219727]No pienākuma atlīdzināt Pašvaldībai izdevumus par Noteikumu 8. un 9.punktos minēto darbību veikšanu 100% apmērā tiek atbrīvotas  trūcīgas personas, kurām lēmuma pieņemšanas brīdī  ir deklarēta dzīvesvieta attiecīgajā dzīvokļa īpašumā un tas ir personas vienīgais nekustamais īpašums.

14. Personas atbilstību šo noteikumu 13.punktā minētajiem nosacījumiem Īpašuma nodaļa izvērtē, izmantojot valsts un pašvaldības informācijas sistēmās pieejamos datus.

15. [bookmark: p12][bookmark: p-1219728]Izdevumus par personām, kuras ir atbrīvotas no izdevumu atlīdzināšanas saskaņā ar Noteikumu 13.punktu, sedz no Pašvaldības budžeta līdzekļiem.

V. Noslēguma jautājumi

16. Komisijas lēmumu var pārsūdzēt Pašvaldības domē Administratīvā procesa likuma noteiktajā kārtībā. 

17. [bookmark: p13][bookmark: p-1219729]Noteikumi stājas spēkā nākamajā dienā pēc to publicēšanas oficiālajā izdevumā "Latvijas Vēstnesis".
[bookmark: n2][bookmark: n-1087933]
[bookmark: p44][bookmark: p-1087982][bookmark: p45][bookmark: p-1087983]
Projektu sagatavoja
Īpašuma nodaļas vecākā speciāliste mājokļu jautājumos
Viktorija Kesareva


PASKAIDROJUMA RAKSTS

Augšdaugavas novada pašvaldības domes ____ ._____2026. saistošajiem noteikumiem Nr.____
“Kārtība, kādā Augšdaugavas novada pašvaldība  sakārto īpašuma tiesības bijušo kooperatīvo un paju sabiedrību dzīvojamās mājās”

	Paskaidrojuma raksta sadaļas
	Norādāmā informācija

	1. Mērķis un nepieciešamības pamatojums
	Noteikumu mērķis ir nodrošināt tiesisko skaidrību un pabeigt  nekustamā īpašuma noformēšanas procesu daudzdzīvokļu dzīvojamās mājās, kā to paredz Valsts un pašvaldību dzīvojamo māju privatizācijas pabeigšanas likuma 12.panta trešā daļa, kas nosaka, ka pašvaldībai ir tiesības  izdot saistošos noteikumus, lai ierosinātu un veiktu dzīvojamo māju uzmērīšanu un reģistrēšanu Zemesgrāmatā, sadalīšanu dzīvokļu īpašumos, nosakot dzīvokļa īpašuma sastāvu un kopīpašuma domājamās daļas un dzīvokļu īpašumu reģistrēšanu Kadastra informācijas sistēmā.
Veicot Noteikumos minētās darbības, tiks nodrošināts, ka dati par Pašvaldības teritorijā esošajām dzīvojamām mājām ir aktuāli un atbilst reālajai situācijai. 

	2. Fiskālā ietekme uz pašvaldības budžetu
	Lai uzsāktu un realizētu likumā  noteiktās darbības, Pašvaldībai būs nepieciešams palielināt finansējumu pakalpojumu apmaksai Valsts zemes dienestam un Latvijas Valsts arhīvam, ka arī valsts un kancelejas nodevu par reģistrāciju Zemesgrāmatā apmaksai, tādējādi, pēc reģistrācijas procesu pabeigšanas dzīvokļu īpašnieki vai tiesiskie valdītāji sedz Pašvaldībai tās veiktos izdevumus proporcionāli katra dzīvokļa domājamai daļai. 
Budžetā ir jāparedz daļa līdzekļu, kas netiks atgūti, tie ir izdevumi par tām personām, kuras Noteikumos ir definētas kā atbrīvotas no maksāšanas.
Noteikumi nodrošinās efektīvāku nekustamā īpašuma nodokļa administrēšanu, iekasēšanu un atgūšanu.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci 
	Sociālā ietekme – Noteikumi veicinās īpašumtiesību sakārtošanu, aizsargājot iedzīvotāju mantiskās tiesības, nodrošinās īpašniekiem pilnvērtīgi rīkoties ar savu īpašumu un piedalīties dažāda veida atbalsta programmās, ka arī nodrošinās tiesisko drošību un sniegs atbalstu trūcīgajām personām;
Ietekme uz vidi un veselību – tiešas un tūlītējas ietekmes nav, taču tas rada priekšnosacījumus māju siltināšanai un attiecīgi mikroklimata uzlabošanai;
Uzņēmējdarbības vide – aktivizē nekustamā īpašuma tirgu un banku kreditēšanu;
Ietekme uz konkurenci – nav.

	4. Ietekme uz administratīvajām procedūrām un to izmaksām
	Noteikumu izpilde tiks nodrošināta Pašvaldības esošo cilvēkresursu un materiāltehnisko līdzekļu ietvaros.

	5. Ietekme uz pašvaldības funkcijām un cilvēkresursiem
	Noteikumi neievieš jaunas Pašvaldības funkcijas, bet nodrošina esošo mājokļu un īpašuma tiesību sakārtošanas funkciju izpildi.
Saistībā ar procesa uzsākšanu īstermiņā var palielināties administratīvā slodze, kas saistīta ar dokumentu sagatavošanu un datu apstrādi. 

	6. Informācija par izpildes nodrošināšanu
	Noteikumu izpildes kontroli un koordināciju organizē Pašvaldības izpilddirektors.
Noteikumu izpildi savas kompetences ietvaros nodrošina Pašvaldības Centrālās pārvaldes Finanšu pārvalde, Juridiskā nodaļa, Īpašuma nodaļa un Sociālais dienests.
Sabiedrības informēšana tiks nodrošināta, publicējot Noteikumus Pašvaldības tīmekļvietnē www.augsdaugavasnovads.lv, kā arī nosūtot individuālus paziņojumus to dzīvojamo māju dzīvokļu īpašniekiem/tiesiskajiem valdītājiem, attiecībā uz kurām tiks uzsākta īpašumtiesību sakārtošanas procedūra.
Regulējuma izpilde tiks pabeigta Valsts un pašvaldību dzīvojamo māju privatizācijas pabeigšanas likumā noteiktajā termiņā – līdz 2028.gada 30.aprīlim. 

	7. Prasību un izmaksu samērīgums pret ieguvumiem, ko sniedz mērķa sasniegšana
	Noteikumos paredzētais regulējums ir samērīgs ar sasniedzamo mērķi. 

	8. Izstrādes gaitā veiktās konsultācijas ar privātpersonām un institūcijām
	Atbilstoši Pašvaldību likuma 46. panta trešajai daļai, lai informētu sabiedrību par Noteikumu projektu un dotu iespēju izteikt viedokli, Noteikumu projekts un tam pievienotais paskaidrojuma raksts no 2026. gada __.________ līdz 2026. gada __.___________ tika publicēts Pašvaldības tīmekļvietnē www.augsdaugavasnovads.lv sadaļas "Pašvaldība" apakšsadaļā "Sabiedrības līdzdalība" "Sabiedrības viedoklis par saistošo noteikumu projektiem".







